泊壽春龍潭上夜半黑風破一舟
作者：梅堯臣
朝代：宋

paragraphs: 盲風吼空來，不識前山遮。
迴激入灣口，暗浪騰水涯。
喧聞破我船，沉沒驚一家。
晦昧若塗漆，心緒如亂麻。
燈光不出戶，鬼火空照沙。
百物任漂蕩，薄命誰怨嗟。
但存此空舟，坐類鳥寄槎。
妻孥皆失色，一夕鬢欲華。
詹惶俟天明，頃刻抵歲遐。
雨寒雞唱遲，况乃城上鴉。